section_heading: Povijest sastava
paragraph_text: Sa sređenijom situacijom nego prije nekoliko godina, Robert Jovanović se ponovo aktivira u glazbi. Započinje suradnju s riječkom grupom Turisti, te nastupa i snima s bendom čiji su članovi Vlado Simčić Vava (gitara), Iva Močibob (vokal, ex-E.N.I.), te Bobo Grujičić (bubnjevi). Paralelno nastupa kao član prateće grupe Valtera Kocijančića (Paraf), zajedno s Vavom i Alenom Tibljašem, naziva "Valter i Perspektiva". Ova postava snima pjesmu "Goli Otok", nikad oficijelno objavljeni uradak prve postave Parafa, koji se nedugo nakon objave okuplja u originalnoj postavi i promovira objavljeni box-set svih albuma benda, s članovima iz obje postave, na pozornicama diljem regije.